游华林园赋
裴子野 (NanBei)
谅无庸于殿省，且栖迟而不事。譬笼鸟与池鱼，本山川而有思。伊暇日而容与，时遨游以荡志。正殿则华光弘敞，重台则景阳秀出。赫奕翚焕，阴临郁律。绝尘雾而上征，寻云霞而蔽日。经增城而斜趣，有空巃之石室。在盛夏之方中，曾匪风而自慄。溪谷则沱潜派别，峭峡则险难壁立。积峻窦，溜阑干。草石苔藓，駮荦丛攒。既而登望徙倚，临远凭空。广观逖听，靡有不通。